Weermaglid wel aangekla ná vrou geskiet isCarine van Staden en Johan Harmse. Foto: Via Facebook Ao. Johan van Dyk, woordvoerder van die Sinoville-polisiestasie, het Donderdag aan Maroela Media bevestig dat die Nasionale Vervolgingsgesag (NVG) wel besluit het om die korporaal van poging tot moord aan te kla. Volgens Van Dyk is die korporaal nie in hegtenis geneem nie, maar het hy ’n kennisgewing ontvang om op 5 Oktober in die Pretoria-Noord-landdroshof te verskyn. Maroela Media het vroeër berig Van Staden en haar verloofde, Johan Harmse (29), was op 10 Augustus omstreeks 18:00 van Daspoort op Harmse se BMW-motorfiets op pad na vriende in Montana toe ŉ amptelike weermagvoertuig hulle naby Wonderboom Junction skrams getref het. “Die voertuig, ŉ wit Audi, het weermagnommerplate gehad en ons het vasgestel die jong man wat dit bestuur het, is glo ŉ drywer vir een van die generaals,” het Van Staden se pa vroeër gesê. “Die man het die motorfiets se voetrus getref waarop Carine se voete was en hy het toe net weggejaag,” het hy gesê. Harmse het ŉ Go Pro-kamera aan sy valhelm gehad, dit aangeskakel en die voertuig agterna gesit. “Die verkeerslig by die hoek van Lavenderweg en Braam Pretoriusstraat was rooi en die man moes stilhou. Carine het afgeklim en hom genader om te hoor hoekom hy weggery het. Sy het nog haar valhelm aangehad, maar dit was oop en haar gesig was sigbaar. Hy het bloot sy deur oopgemaak, ’n pistool reguit in haar bors gedruk en haar ten aanskoue van haar verloofde en ander motoriste geskiet.” Die man het daarna glo ook sy vuurwapen op Harmse, wat nog op sy motorfiets was, gerig voordat die verkeerslig groen geword en hy weggery het. Nadat Carine in die hospitaal opgeneem is, is Harmse en haar pa na die Sinoville-polisiestasie om die voorval aan te meld. Dit was sowat ŉ uur en ŉ half ná die voorval. Die weermaglid was toe reeds daar en het, aldus Van Staden, aangevoer hy het gedink Carine en haar verloofde wou sy voertuig kaap. Hy het egter nooit amptelik ŉ klag aanhangig gemaak nie. Aanvanklik is ŉ klag van die afvuur van ŉ vuurwapen in ŉ openbare gebied asook roekelose en nalatige bestuur teen die weermaglid aanhangig gemaak voordat hy op waarskuwing vrygelaat is. Die saak is intussen na poging tot moord verander. Harmse se video is na die polisie se spesialis- tegnologiese eenheid gestuur om die beeldmateriaal af te laai en as amptelike bewys te dien.